hotchpotch/miracl-hf-unified huggingface dataset:
Liftari (vuoden 1986 elokuva)
Liftari ("The Hitcher") on Robert Harmonin ohjaama yhdysvaltalainen kauhuelokuva vuodelta 1986. Road movie -tyylisen, erittäin väkivaltaisena tunnetun elokuvan on käsikirjoittanut Eric Red. Sen pääosia näyttelevät Rutger Hauer, C. Thomas Howell, Jennifer Jason Leigh ja Jeffrey DeMunn. Howell esittää Jim Halseya, nuorta miestä joka antaa kyydin psykopaatiksi osoittautuvalle peukalokyytiläiselle (Hauer). Elokuva sai ensi-iltansa Yhdysvalloissa 21. helmikuuta 1986.
"Chicago Sun-Timesin" kriitikko Roger Ebert inhosi elokuvaa eikä antanut sille yhtään tähteä. "The Washington Postin" Paul Attanasio moitti esikoisohjaaja Harmonin ja kuvaaja John Sealen käyttämiä suttuisia tummia sävyjä, jotka piilottavat tapahtumien yksityiskohtia. Harvinainen myönteinen arvostelu tuli "Newsweek" -lehden Jack Krollilta, joka kutsui "Liftaria" kidutusvälineen tavoin tiukaksi ja giljotiinin tavoin kauniisti suunnitelluksi.
"Video-oppaassa" vuodelta 1994 Bello Romano kuvaa "Liftaria" kyynisyydessään 1980-luvun aavemaisimpiin kuuluvaksi filmiksi. Hän antoi elokuvalle neljä tähteä viidestä, mikä vastaa sanallista arviota ”erinomainen”.
Elokuvahakuteos "VideoHound’s Golden Movie Retriever" luonnehtii "Liftaria" kauhuelokuvan sijasta ”karmivan hauskaksi sadomasokistiseksi komediaksi”.
Elokuva poiki jatko-osan "Liftari II" 17 vuotta myöhemmin vuonna 2003. Siinä Jim Halseyn roolia esitti edelleen Howell.
Dave Meyersin ohjaama uusintaversio sai ensi-iltansa vuonna 2007.
Loistavat Bakerin pojat
Loistavat Bakerin pojat ("The Fabulous Baker Boys)" on Steve Klovesin käsi­kirjoittama ja ohjaama yhdys­valta­lainen romant­tinen musiikki­komedia vuodelta 1989. Elokuvassa suosion huipulta alas vajonnut kahden veljeksen muodostama ravintola­pianisti­duo päättää tuoreuttaa tarjontaansa palkkaamalla kolmanneksi jäsenekseen nais­puolisen laulu­solistin. Pääosia esittävät tosi­elämän veljekset Jeff ja Beau Bridges sekä Michelle Pfeiffer, jonka läpi­murto­rooleihin elokuva kuuluu.
Michelle Pfeiffer laulaa elokuvassa itse. Elokuvan tunnetuin kohtaus lienee hänen flyygelin kannella esittämänsä ”Makin’ Whoopee”. Jeff Bridgesin pianonsoittoa esittää ääni­raidalla elokuvan musiikin säveltäjä, jazz­pianisti Dave Grusin ja Beau Bridgesin soittoa John F. Hammond.
Vaikka tarinan tapahtuma­paikkana on Seattle, "The Fabulous Baker Boys" kuvattiin etu­päässä Los Angelesissa.
Elokuva sai hyviä arvosteluja. Sitä pidettiin tyylikkäänä, aikuiseen makuun vetoavana musiikkiaiheisena komediana.
Elokuva tuotti neljä Oscar-ehdokkuutta: nais­pääosasta (Michelle Pfeiffer), kuvauksesta (Michael Ballhaus), leikkauksesta (William Steinkamp) ja musiikista (Dave Grusin).
"Video-oppaassa" vuodelta 1994 Kati Sinisalo piti elokuvaa viehättävällä tavalla aikuisena, illuusiottomana nuhruisena komediana. Hän antoi elokuvalle neljä tähteä viidestä, mikä vastaa sanallista arviota ”erinomainen”.
Miika Hakala
Miika Hakala (s. 1986) on suomalainen elokuva- ja musiikkivideotekijä. Hän toimii pääasiassa ohjaajana ja käsikirjoittajana.
Hänet tunnetaan kahdesta pitkästä elokuvasta, Uuteen kesään ja Pahaa verta sekä lukuisista lyhytelokuvista ja musiikkivideoista. Hakala on perustanut TM-Filmsin yhdessä Tomi Pietilän kanssa.
Pahaa verta sai elokuvateatterilevityksen Black Lion Picturesin kautta syksyllä 2013. Levittäjänä toimi Miika J. Norvanto.
Hakala työskentelee tällä hetkellä uuden pitkän elokuvan käsikirjoituksen parissa.
Hakala on ohjannut musiikkivideoita muun muassa artisteille Poets of the Fall, Fireal, Silver Bullet, Boycott ja Crimsonic.
Hakalan ohjaamissa musiikkivideoissa käytetään yleensä elokuvamaista, tarinavetoista kerrontaa.
Miikka J. Anttila
Miikka J. Anttila (s. 1988) on suomalainen näyttelijä ja tuottaja. Hän on näytellyt teatterissa, elokuvissa ja tv-sarjoissa.
Hän on ollut aktiivisesti teatteritoiminnassa mukana jo vuodesta 2005. Tie on vienyt harrastajateatterista kohti ammattinäyttelijän uraa.
Hänet nähdään 2017 Roope Oleniuksen elokuvassa Kyrsyä – Tuftland.
Anttila on näytellyt Hämeenlinnan Teatterin kantaesityksessä Naisia hermoromahduksen partaalla ja on Ofelia-teatteriryhmän perustajajäsen. Ofelia-ryhmän perustajajäseniä ovat myös Kyrsyä-elokuvan Neea Viitamäki ja Ria Kataja.
Kyrsyän (2017) lisäksi Anttila on näytellyt muun muassa elokuvissa Pahaa verta (2013) ja tv-sarjoissa Helppo elämä (2011) ja Ex-onnelliset (2016).
Frans Salonen (puutarhuri)
Frans Johannes Salonen (2. lokakuuta 1887 Noormarkku – 24. tammikuuta 1969) oli suomalainen puutarhuri ja puutarha-aiheisten kirjojen tekijä.
Salosen vanhemmat olivat kirvesmies Frans Jakob Salonen ja Ida Sofia Wahlman. Hän kävi puutarhakoulun 1908 ja teki opintomatkoja Ruotsiin, Saksaan ja Sveitsiin 1911–1914. Salonen toimi puutarhurina eri puolilla Suomea 1914–1926 ja sen jälkeen hänellä oli vuodesta 1936 alkaen oma puutarhatila Sipoon Talmassa tiiliä ja savisia kukkaruukkuja valmistaneen Talman tiilitehtaan lähellä.
Bradford Bishop
William Bradford Bishop Jr. (s. 1. elokuuta 1936 Pasadena, Los Angelesin piirikunta, Kalifornia, Yhdysvallat) on yhdysvaltalainen mies, jonka epäillään murhanneen viisi henkilöä (vaimonsa, 37 v.; äitinsä, 68 v.; ja kolme lastaan, 5, 10 ja 14 v.) Bethesdassa, Marylandissa maaliskuussa 1976, jonka jälkeen hän vei ruumiit Columbiaan, Pohjois-Carolinaan, jossa hän poltti ne. Bishop on eräs Yhdysvaltain etsityimmistä rikollisista; FBI on tarjonnut suoraan hänen löytämiseensä johtavista vihjeistä 100 000 Yhdysvaltain dollarin arvoisen palkkion (n. 95 735 euroa). Bishop osaa englannin lisäksi sujuvaa ranskaa, espanjaa, italiaa ja serbokroatiaa.
Oscar Janson
Oscar Janson (s. 22. heinäkuuta 1975) on ruotsalainen seiväshyppääjä. Jansonin seura on Ullevi FK. Hänen pituutensa on 192 cm ja paino 89 kg.
Münchenin EM-kilpailuissa 2002 Janson sijoittui yhdeksänneksi. Sisäratojen MM-kilpailuihin hän on osallistunut vuosina 2003 ja 2004. Ruotsin mestaruuden Janson on voittanut kolme kertaa sekä ulko- että sisäradoilla.
Ennätyksensä 5,87 m Janson hyppäsi Somerolla vuonna 2003. Tulos oli myös Ruotsin ennätys huhtikuuhun 2017 asti, jolloin Armand Duplantis paransi sitä 3 cm:ä.
Obsession (UFOn albumi)
Obsession on brittiläisen hard rock-yhtye UFOn seitsemäs studioalbumi, joka julkaistiin heinäkuussa 1978. Albumi jäi kitaristi Michael Schenkerin viimeiseksi yhtyeessä ennen vuotta 1993, jolloin hän teki paluun yhtyeeseen.
Albumista julkaistiin vuonna 2008 uusintapainos kolmella lisäkappaleella.
Diklofenamidi
Diklofenamidi (CHSClNO) on sulfonamideihin kuuluva orgaaninen yhdiste. Aine on diureetti ja sitä voidaan käyttää lääketieteessä ja eläinlääketieteessä glaukooman hoitoon.
Huoneenlämpötilassa diklofenamidi on valkoista kiteistä ainetta. Se liukenee veteen ja myös muun muassa etanoliin ja dietyylieetteriin.
Diklofenamidi on hiilihappoanhydraasientsyymin inhibiittori ja saa aikaan nesteen poistumista silmästä. Kammioveden poistuessa silmänpaine laskee. Diklofenamidia käytetään lääketieteessä ja eläinlääketieteessä lähinnä avokulmaglaukooman hoitoon. Vaikutus alkaa noin puolen tunnin kuluttua lääkkeen ottamisesta, saavuttaa suurimman tehonsa noin kahden tunnin kuluttua ja kokonaisvaikutusaika on noin 6 tuntia. Vuonna 2016 diklofenamidi hyväksyttiin Euroopan Unionin alueella käytettäväksi harvinaislääkkeenä jaksoittaisen halvauksen hoitoon.
Diklofenamidin valmistuksen ensimmäisessä vaiheessa o-kloorifenoli reagoi klooririkkihapon kanssa, jolloin bentseenirengas sulfonoituu. Muodostuva sulfonihappo reagoi fosforitrikloridin ja ammoniakin kanssa diklofenamidiksi.
Anna Kurimo
Anna Kurimo, o. s. "Klutas" (1869 – 1938) oli suomalainen vegetaristi joka kirjoitti ja suomensi kasvisruokavaliota ja luontaishoitoa käsitelleitä teoksia.
Anna Kurimo oli mukana perustamassa 1913 Suomen Vegetaristista yhdistystä ja hän oli yhdistyksen julkaiseman lehden "Terveys: luonnonparannustavan ystävien ja vegetariaanien äänenkannattaja" toimittaja. Lehti perustettiin 1910 ja se ilmestyi 12 kertaa vuodessa aina vuoteen 1932 saakka.
Anna Kurimo oli naimisissa metsäkasööri Fritz Kurimon kanssa. He omistivat vuonna 1913 Salon lähelle perustetun Tyynelän lepokodin jonka yhteydessä oli kasvisravintola. Anna Kurimo piti Tyynelässä myös palvelijattarille kolmen kuukauden talouskursseja kasvisruokien valmistamisesta. Kurimot muuttivat vuonna 1918 Ouluun myytyään lepokodin. Suomen Vegetaristisen yhdistyksen toiminta siirtyi myös Ouluun ja Kurimo jatkoi yhdistyksen sihteerinä. Oulussa yhdistys järjesti muun muassa "Kuudennen Pohjoismaisen Vegetaristisen kongressin". Nimellä "Anna Klutas":
Nimellä "Anna Kurimo":
Tyrnikärpänen
Tyrnikärpänen ("Rhagoletis batava") kuuluu hedelmäkärpästen heimoon ja "Rhagoletis" sukuun. Se on Suomessa vielä melko harvinainen, mutta sitä on havaittu jo muutamalla paikkakunnissa eli se on tulokaslaji Suomeen. Tyrnikärpänen on merkittävä tyrnin marjojen tuholainen. Laji on levinnyt viime vuosina idästä päin suurimpaan osaan Euroopan maista. Tyrnikärpäsen valkoinen toukka syö marjan hedelmälihan, jolloin tuhon huomaa selvimmin pensaassa roikkuvista tyhjistä marjan kuorista.
Aikuinen tyrnikärpänen on noin 5 mm pitkä kirjavasiipinen hyönteinen. Tyrnikärpänen munii kypsymisensä aloittaneeseen tyrnin marjaan, jossa muna kehittyy marjan sisällä noin 6 mm:n pituiseksi vaaleaksi toukaksi syömällä hedelmälihaa 3-4 viikon ajan. Tämän jälkeen toukka pudottautuu maahan pensaan juurelle. Toukka kaivautuu maahan muutaman sentin syvyyteen pensaan alle ja koteloituu talvehtimaan. Tyrnikärpänen kotelo on väriltään kellertävä ja kooltaan 3-4 mm:n pituinen sylinteri. Aikuinen kärpänen kuoriutuu seuraavana kesänä ja on valmis paritteluun noin viikon päästä kuoriutumisesta.
Tyrnikärpästä on torjuttu Venäjällä organofosfaatteihin kuuluvalla pirimifossi-metyylia (CHNOPS) sisältävällä torjunta-aineella. Tyrnikärpäsen torjuntaan on käytetty myös avermektiineja sisältävää tehoainetta. Venäjällä on havaittu biologisessa torjunnassa "Opius rhagoleticollis" –nimisen hedelmäkärpästen loisen verottavan luontaisesti tyrnikärpäspopulaation kokoa.
Nina Leinonen
Nina Leinonen on suomalainen toimittaja, joka työskentelee Iltalehdellä. Leinonen seurasi Itä-Ukrainan kriisiä ja sotaa maaliskuusta 2014 loppuvuoteen 2015. Elokuussa 2015 Leinonen kertoi Ukrainassa sijaitsevan Venäjä-mielisen separatistiorganisaation Donetskin kansantasavallan evänneen hänen akkreditointinsa alueelle, koska hän kirjoittaa kansantasavallan viestintäyksikön mukaan liian Ukraina-mielisiä artikkeleita.
Leinonen on kirjoittanut yhdessä Valtiotieteen tohtorin Timo Hellenbergin kanssa syyskuussa 2016 julkaistun kirjan "Silminnäkijät – Taistelu Ukrainasta".
The Crew
The Crew on Ivory Towerin ja Ubisoft Reflectionsin kehittämä sekä Ubisoftin julkaisema ajopeli. Peli julkaistiin Microsoft Windowsille, PlayStation 4:lle, Xbox 360:lle ja Xbox Onelle 2. joulukuuta 2014.
Pelin juoni alkaa siitä, että lahjakas kuski Alex Taylor liittyy FBI:hin. Rikollisen kiinnisaamiseksi Taylorin täytyy soluttautua kokonaisuudessaan Yhdysvaltojen kattavaan autojengiin ja saavuttaa siellä mainetta ja kunniaa.
Suomen Gamereactor kehui pelialueen suuruutta ja grafiikan kauneutta, mutta parannettavaa Gamereactorin mukaan oli, että tarina oli heikko, kanssapelaajat harvassa sekä sitä, että pelissä oli kömpelö ajomalli. Peli sai Gamereactor Suomelta arvosanaksi 7.
Williams F1 Team Driver
Williams F1 Team Driver (tunnetaan myös nimellä Hot Wheels: Williams F1 Team Driver ja Hot Wheels: F1 Racer) on KnowWonderin kehittämä ja THQn julkaisema ajopeli. Peli julkaistiin Microsoft Windowsille vuonna 2001.
Mafian otteessa
Mafian otteessa () on vuonna 1993 ensi-iltansa saanut brittiläis-yhdysvaltalainen neo-noir-tyylinen eroottinen jännityselokuva, jonka on ohjannut Peter Medak. Elokuvan pääosia näyttelevät Gary Oldman, Lena Olin, Juliette Lewis ja Annabella Sciorra. Elokuva nimettiin Tom Waitsin kappaleen ”Romeo Is Bleeding” (1978) mukaan. Elokuvan käsikirjoittajana oli Hilary Henkin, joka oli myös toinen elokuvan tuottajista Paul Websterin ohella.
Jack Grimaldi (Gary Oldman) on New Yorkin poliisin todistajansuojelussa työskentelevä korruptoitunut rikosetsivä, joka elää enemmän kuin kaksoiselämää: hän on kokenut poliisi, syrjähyppyjä harrastava aviomies ja mafian tietolähde, joka ottaa suuria lahjuksia mafialta ja välittää todistajien olinpaikoista tietoja, jotka vievät jopa viattomilta hengen. Grimaldin ahne elämäntyyli mutkistuu, kun liittovaltio määrää hänet venäläisen palkkamurhaajan Mona Demarkovin (Lena Olin) suojelijaksi, kun taas mafia määrää hänet murhaamaan kyseisen naisen. Tilanne mutkistuu entisestään, kun vaarallinen ja viettelevä Demarkov kietoo Grimaldin pauloihinsa ja omiin tappaviin suunnitelmiinsa.
"Mafian otteessa" -elokuvan kuvaukset alkoivat 24. elokuuta 1992. Elokuva kuvattiin kokonaan New Yorkissa, jossa sen kuvauspaikkoina olivat Brooklyn, Manhattan ja Queens. Brooklynissä elokuvaa kuvattiin Bushwickissä ja Coney Islandilla, Manhattanilla Lower Manhattanilla ja Queensissä Maspethissa. Elokuvan kuvaukset saatiin päätökseen 6. marraskuuta 1992. Elokuvan budjettina oli noin 10 miljoonaa dollaria, ja sen tuotantoyhtiöinä olivat PolyGram Filmed Entertainment ja Working Title Films.
"Mafian otteessa" sai ensi-iltansa Toronton elokuvajuhlilla Kanadassa 13. syyskuuta 1993. Elokuvan Yhdysvaltain ensi-ilta oli 4. helmikuuta 1994 ja Ison-Britannian 29. huhtikuuta 1994. Gramercy Pictures vastasi elokuvan teatterilevityksestä Yhdysvalloissa ja Rank Film Distributors Isossa-Britanniassa. "Mafian otteessa" tuotti avausviikonloppunaan Yhdysvalloissa 247 elokuvateatterissa 1 225 737 dollaria. Elokuva tuotti yhteensä Yhdysvalloissa 3 275 585 dollarin lipputulot. Suomessa elokuva ei saanut teatteriensi-iltaa, mutta Europa Vision Oy julkaisi elokuvan videolle vuonna 1994. FS Film Oy julkaisi elokuvan DVD:lle vuonna 2003. Elokuva julkaistiin Yhdysvalloissa ensi kerran VHS:lle 6. heinäkuuta 1994 ja DVD:lle 23. maaliskuuta 1999.
"Mafian otteessa" on saanut elokuvakriitikoilta lähinnä kielteisen vastaanoton. Rotten Tomatoes -sivuston mukaan 22% kriitikoista oli antanut elokuvalle positiivisen arvosanan 4,5/10 keskiarvolla. Keräys perustuu 36 arviointiin. 7 519 käyttäjästä 62% on antanut elokuvalle positiivisen arvosanan 3,3/5 keskiarvolla. Vaikka itse elokuva saikin heikon vastaanoton niin elokuvakriitikoilta kuin lippuluukuillakin, Gary Oldmanin ja Lena Olinin roolisuoritukset korruptoituneena poliisina ja femme fatalena ovat saaneet kehuja.
Uuden-Värtsilän rautatieasema
Uusi-Värtsilän rautatieasema (lyh. "Uvä", ratakm 564+500) on lakkautettu liikennepaikka Keski-Karjalassa Tohmajärven kunnassa Niiralan radalla.
Tämän rautatieaseman alkuperäinen lyhenne oli "Uwä" ja sen sijainti 564+105.
Uusi-Värtsilä otettiin v. 1940 käyttöön kun Wärtsilä-yhtymä Oy:n Värtsilän terästehdas jäi alueluovustusten takia Neuvostoliiton puolelle samoin kuin myös osa Värtsilän kunnastakin.
Peijoniemen kylään perustettiin uusi rautasulattamo ja sen myötä Uusi-Värtsilän seisake perustettiin 10. kesäkuuta 1940 syrjäiselle metsäseudulle.
Vuonna 1942 valmistunut hirsirakenteinen asemarakennus ja vanha makasiinikin ovat edelleen olemassa.
Liikennepaikka muutettiin miehittämättömäksi vuonna 1969 ja matkustajaliikenne lopetettiin 01. kesäkuuta 1987, jolloin koko rataosuudelta loppui matkustajaliikenne.
Made in Heaven (elokuva)
Made in Heaven (videona nimellä Made in Heaven – taivaassa tavanneet) on Alan Rudolphin ohjaama yhdysvaltalainen romanttinen komedia vuodelta 1987. Sen pääparia näyttelevät Kelly McGillis ja Timothy Hutton.
Fantasiatarinassa nuori mies ja nainen tapaavat kuoleman jälkeen taivaassa ja syntyvät uudelleen maan päälle tutustuakseen vuosikymmeniä myöhemmin toisiinsa.
Elokuvassa tekevät cameoroolin Tom Petty, Ric Ocasek, Ellen Barkin ja Neil Young. Timothy Huttonin tuolloinen vaimo Debra Winger esittää ketjussa tupakoivaa miespuolista enkeliä.
"Video-oppaassa" vuodelta 1994 Bello Romano sanoi elokuvan mielikuvituksellisen romanssin jäävän hajanaiseksi ja epämääräiseksi. Hän antoi elokuvalle kolme tähteä viidestä, mikä vastaa sanallista arviota ”hyvä”.
F1 Racing Simulation
F1 Racing Simulation on Ubisoftin kehittämä ja julkaisema ajopeli. Peli julkaistiin Microsoft Windowsille vuonna 1997. Peli sisältää kaikki Formula 1 -kauden 1996 kuljettajat, tallit ja radat.
Lapinahon seisake
Lapinahon seisake (lyh. "Lho", ratakm 586+020) on lakkautettu rautatieliikennepaikka Tohmajärven Onkamon kylässä Niiralan radan varrella. Se oli ennen osa Viipuri–Joensuu-rataa. Liikennepaikalta on lyhyt matka entiselle Onkamon seisakkeelle. Niiralan radalta järjestettiin uusi vaihtoyhteys siten, että Lapinahon seisakkeelta pystyi kävelemään Onkamon uudelle seisakkeelle. Niiralan radan paikallisjuna jatkoi matkaansa Joensuuhun vasta, kun pikajuna oli ehtinyt samasta asemasta nykyiselle radalle.
Lapinaho avattiin 15. marraskuuta 1951 ja matkustajaliikenne lopetettiin 1. kesäkuuta 1987, jolloin myös liikennepaikka lakkautettiin. Nykyään lakkautettu seisake on osa Säkäniemen liikennepaikkaa. Seisakkeen vieressä sijaitseva VR:n rakennus on edelleen pystyssä. Kilometrin säteellä Lapinahon seisakkeesta sijaitsee risteysmerkeillä varustettu Lapinahon tasoristeys, joka luokitellaan vaaralliseksi.
K. E. Salonen
Kaarlo Erkki Salonen (1883 Teisko – 1. tammikuuta 1949 Forssa) oli suomalainen lääninrovasti ja uskonnollinen kirjailija.
Salonen työskenteli alkuaan sokerileipurina. 1900-luvun alkupuolella hän suoritti lähetystyöhön valmistautuessaan ylioppilastutkinnon 1907 ja hänet vihittiin papiksi 1911. Salonen oli lähetystyössä Japanissa 1911–1916 ja sen jälkeen hän oli Suomi-Synodin pappina Yhdysvalloissa 1918–1923. Hän palasi sitten takaisin Japaniin ja oli siellä lähetystyössä 1923–1927. Suomeen palattuaan Salonen toimi Forssan kirkkoherrana 1937–1949 ja oli keskeisesti mukana Suomen Luterilaisen Evankeliumiyhdistyksen (Sley) toiminnassa.
Salonen oli naimisissa vuoteen 1919 saakka Selma Selina Paason kanssa. Selma Salosen kuoltua vuonna 1919 espanjantautiin Salonen meni naimisiin lähetystyöntekijä Rosa Hytösen kanssa. Salosen lapsia ensimmäisestä avioliitosta olivat Helsingin yliopiston professori Armas Salonen ja Toijalan kansalaisopiston ensimmäinen rehtori, filosofian tohtori Veikko Salonen (1919–1992).
Nimellä "K. E. Salonen" :
RS3: Racing Simulation 3
Racing Simulation 3 on Ubisoftin kehittämä ja julkaisema ajopeli. Peli julkaistiin Microsoft Windowsille ja Nintendo GameCubelle vuonna 2002 ja PlayStation 2lle 2003.
HM Motorcycles
HM-Moto eli Honda Montesa on Italiassa valmistettava moottoripyörämerkki. HM valmistaa enduro- ja supermotomallisia mopoja, kevytmoottoripyöriä ja moottoripyöriä. HM valmistaa sekä 4-tahtisia, että 2-tahtisia kevytmoottoripyöriä.
HM pyörien maahantuoja on Motomarket
L.A. Story
L. A. Story on Mick Jacksonin ohjaama yhdysvaltalainen romanttinen fantasiakomedia vuodelta 1991. Sen on käsi­kirjoittanut mies­pääosaa esittävä koomikko Steve Martin.
Elokuva kertoo Los Angelesissa työskentelevän, koomisia sää­tiedotuksia tekevän tv-meteorologin elämästä episodimaisesti. Neuvoja rakkaus­elämässä hänelle antaa tienvarren valotaulu. Miehen entistä nais­ystävää esittää Marilu Henner, uudempia löytöjä ovat nuori ja villi SanDeE* (Sarah Jessica Parker) ja keski-ikäinen britti­toimittaja Sara (Victoria Tennant, joka oli tuolloin Steve Martinin vaimo myös oikeassa elämässä). Saran brittiläistä ex-miestä esittää Richard E. Grant.
Elokuvassa nähdään kreditoimattomia cameo­rooleja Chevy Chaselta, Woody Harrelsonilta, Paula Abdulilta, Martin Lawrencelta, Rick Moranisilta ja Terry Jonesilta. John Lithgow’n ja Scott Bakulan cameot eivät päätyneet elokuvan lopulliseen versioon.
Elokuvassa kuullaan kolmea Enyan kappaletta: ”On Your Shore”, ”Exile” ja ”Epona”.
"L.A. Story" sai myönteisiä arvioita kriitikoilta ja menestyi hyvin teattereissa. Vuonna 2008 "The Los Angeles Timesin" asiantuntija­äänestyksessä se nimettiin 20. parhaaksi Los Angelesista kertovaksi elokuvaksi viimeisten 25 vuoden aikana.
"Video-oppaassa" vuodelta 1994 Esko Rautakorpi kutsui "L.A. Storya" ”hykerryttäväksi aikuisten saduksi” ja antoi sille neljä tähteä viidestä, mikä vastaa sanallista arviota ”erinomainen”.
Jiri Geller
Jiri Geller (s. 1970) on suomalainen kuvanveistäjä, pop-taiteilija, ja yksi tunnetuimmista uuden sukupolven suomalaisista taiteilijoista ulkomailla. Gellerin töitä on ollut esillä eri puolilla Eurooppaa sekä Japanissa, Kanadassa, Kiinassa ja Yhdysvalloissa. Gellerin ura alkoi 1990-luvulla ROR-taiteilijaryhmän perustajana. Ryhmän toiminta hiipui pikkuhiljaa 2000-luvun alkupuolella ja ensimmäisen yksityisnäyttelynsä Geller piti vuonna 2006 Kulttuuritehdas Korjaamon Korjaamo Galleriassa.
Nimi Jiri Geller on taiteilijanimi ja viittaa 70-luvulla muun muassa lusikantaivuttelijana tunnettuun Uri Gelleriin. Geller kertoo töillään luovansa maagista todellisuutta silmänkääntötempuilla.
Gellerin töille on ominaista huippuunsa viimeistelty pinta, joka tavoittelee illuusiota koneen synnyttämästä täydellisestä pinnasta, jota Geller kuitenkin työstää itse eri menetelmin, usein jopa kuukausia.
Kanadan Sanomat
Kanadan Sanomat on Torontossa vuodesta 2012 lähtien ilmestynyt kanadansuomalainen sanomalehti.
Torontolaista "Vapaata Sanaa" julkaissut Vapaa Sana Press Limited osti Thunder Bayssä ilmestyneen "Canadan Sanomat" vuonna 2005. Lehdet yhdistettiin "Kanadan Sanomiksi" vuonna 2012. Kerran viikossa suomen kielellä ilmestyvän lehden levikki oli lähes 1 500 kappaletta maaliskuussa 2013. Se sisältää muun muassa uutisia Suomesta, juttuja kanadansuomalaisista ja tapahtumakalenterin. Lehdellä on omat Facebook-sivut ja sen aineistoa on esillä finnishcanadian.com -nettiportaalissa.
Melk
Melk on kaupunki Ala-Itävallan osavaltiossa Tonavan varrella. Melkin ja läheisen Krems an der Donaun kaupungin välissä sijaitsee Wachaun laakso.
Kaupunki on tunnettu siellä sijaitsevasta benediktiiniläisten perustamasta Stift Melk -luostarista. Luostari rakennettiin alun perin Babenberg-suvun linnaksi, mutta Itävallan rajakreivi Leopold II luovutti alueen Lambachin benediktiiniläismunkeille vuonna 1089. Nykyinen luostari edustaa barokkityyliä ja on rakennettu vuosina 1702–1736.
Toisen maailmansodan aikaan kaupungissa sijaitsi Mauthausen-Gusenin keskitysleirin alaleiri.
Varpaisillaan
Varpaisillaan (; Ranskassa "Tiny Tiptoes") on vuonna 2003 ensi-iltansa saanut yhdysvaltalais-ranskalainen draamakomediaelokuva, jonka on ohjannut Matthew Bright ja käsikirjoittanut Bill Weiner. Elokuvan pääosissa ovat Gary Oldman, Kate Beckinsale, Patricia Arquette ja Matthew McConaughey. Elokuvan tuottajina olivat Elie Cohn, Chris Hanley, John Langley, Fernando Sulichin, Douglas Urbanski ja Brad Wyman.
Carol (Kate Beckinsale) on lahjakas taidemaalari, joka rakastuu täydelliseen Steven-nimiseen mieheen (Matthew McConaughey) tietämättä oikeastaan paljoakaan hänestä. He elävät onnellista elämää, ja eräänä päivänä Carol huomaa olevansa raskaana. Hän kertoo raskaudestaan Stevenille, joka ei ole Carolin yllätykseksi kovinkaan riemastunut tulevasta perheenlisäyksestä. Steven sen sijaan muuttuu salaperäiseksi ja etäiseksi. Eräänä päivänä Stevenin kaksoisveli Rolfe (Gary Oldman) saapuu odottamatta kylään, mikä paljastaa Carolille Stevenin salaisuuden: hänen veljensä ja vanhempansa ovat lyhytkasvuisia. Vaikka Steven on normaalikokoinen, hän pelkää syntymättömällä lapsellaan olevan sama geenivirhe kuin hänen perheellään. Kaikki muuttuu vielä mutkikkaammaksi, kun Carol huomaa olevansa rakastunut Rolfeen.
"Varpaisillaan" kuvattiin Los Angelesissa, Kaliforniassa. Elokuvan tuotantoyhtiöinä olivat Langley Productions, Marshak/Zachary Company, Canal+, StudioCanal ja Wild Bunch.
Peter Dinklagen mukaan elokuvan ensimmäinen versio oli ”upea”, mutta ohjaaja Matthew Brightin saatua potkut elokuva leikattiin kokonaan uudelleen. Dinklagen mukaan uuden leikkauksen myötä elokuva meni pilalle ja muuttui ”romanttiseksi komediaksi kääpiöiden kera”. Matthew Brightin leikattu versio kesti noin 150 minuuttia.
"Varpaisillaan" sai ensi-iltansa Deauvillen yhdysvaltalaisen elokuvan festivaaleilla Ranskassa 8. syyskuuta 2003, ja elokuvan Yhdysvaltain ensi-ilta oli Sundancen elokuvajuhlilla tammikuussa 2004. Elokuva ei päässyt Yhdysvalloissa teatterilevitykseen, mutta se julkaistiin DVD:lle 3. elokuuta 2004. Suomessa Scanbox Entertainment Finland Oy julkaisi elokuvan DVD:lle 30. heinäkuuta 2004.
"Varpaisillaan" on saanut elokuvakriitikoilta lähinnä kielteisen vastaanoton. Rotten Tomatoes -sivuston mukaan 29 % kriitikoista antoi elokuvalle positiivisen arvosanan 4,2/10 keskiarvolla. Keräys perustuu seitsemään arviointiin. 3 257 käyttäjästä 22 % on antanut elokuvalle positiivisen arvosanan 2,5/5 keskiarvolla.
Scholem Bolotowsky
Scholem Bolotowsky (13. helmikuuta 1922 Helsinki – 14. toukokuuta 2002 Helsinki) oli näkyvä hahmo Suomen juutalaisten uskonnollisena johtomiehenä. Koulutukseltaan hän oli kemisti-insinööri.
Suomessa asuvien juutalaisten kansalaisoikeuksista oli keskusteltu vuosikymmenien ajan, kunnes lupa kansalaisuuden hakemiseen myönnettiin Suomen itsenäistymisen myötä 1917. Scholem Bolotowsky asui vanhempiensa kanssa Suomessa Nansenin passin turvin, kunnes hänen ollessaan viisivuotias perhe sai Suomen kansalaisuuden.
Hän toimi aktiivisesti jo kouluvuosinaan Helsingin juutalaisessa nuorisoseurassa Hatchijossa. Helsingin Juutalainen koulu on ollut kotikasvatuksen ohella juutalaisen identiteetin näkyvin kulmakivi Suomessa. Hän tuli koulun johtokuntaan 1946, ja koulun menestyksestä huolehtiminen oli jatkuvasti hänen kiinnostuksensa kohteena. Suomen juutalaiset ovat arvostaneet koulutusta, ja siirtyminen narinkkakauppiaista akateemisiin ammatteihin on tapahtunut muutamassa sukupolvessa.
Hänen roolinsa juutalaisten johdossa tuli näkyvästi esiin, koska juutalaiset seurakunnat olivat useassa vaiheessa olleet ilman omaa rabbia.
Hänet valittiin Helsingin juutalaisen seurakunnan valtuustoon 1947 ja hallintoneuvostoon 1951. Hän toimi Suomen juutalaisten seurakuntien keskusneuvoston puheenjohtajana ja osallistui 1960-luvulla monien kansainvälisten juutalaisjärjestöjen kokouksiin Suomen juutalaisten edustajana. Tämän ajanjakson aikana käytiin Israelissa Kuuden päivän sota kesäkuussa 1967.
Kuten muutkin Suomen juutalaiset Bolotowsky palveli sodan aikana Suomen armeijassa huolimatta siitä, että Suomi taisteli jatkosodassa Saksan rinnalla. Hän toimi tykistön tulenjohtajana ja yleni kersantiksi. Ruotsinkielisenä hän oli hakeutunut suomenkieliseen yksikköön harjaantuakseen myös suomen kielen käyttöön. Useimmat juutalaiset sotilaat palvelivat JR24:ssä, jossa heille oli järjestetty telttasynagoga. Myös muut sotilaat saivat tulla sinne osallistumaan jumalanpalveluksiin.
Hän oli aloittanut 1940 Tekniska läroverketissä teknisen kemian opiskelun, jonka sota keskeytti. Sodan jälkeen hän suoritti insinöörin tutkinnon 1947. Tämän jälkeen hän työskenteli Ruotsissa metalliteollisuuden alalla ja palasi 1948 Helsinkiin Oy Algol Ab:n palvelukseen. Sieltä hän jäi eläkkeelle vuonna 1987.
Hän toimi Helsingin kaupungin luottamustehtävissä teknisten laitosten lautakunnassa ja energialautakunnassa 1977–1989. Hän edusti Perustuslaillista oikeistopuoluetta.
Ympäristöön sulautuminen, niin sanotut seka-avioliitot, juutalaisen yhteisön kansainvälistyminen ja Suomen juutalaisten eteneminen korkeisiin yhteiskunnallisiin tehtäviin ovat olleet tunnusomaisia sille kehityskaudelle, jota Bolotowsky oli seuraamassa Suomen juutalaisten johtopaikoilla.
Hänelle myönnettiin Suomen Leijonan Ritarimerkki vuonna 1995.
Hänen poikansa on Gideon Bolotowsky, joka jatkoi isänsä jälkeen seurakunnan johtotehtävissä.
Oulun tuomiokirkkoseurakunta
Oulun tuomiokirkkoseurakunta on yksi Oulun seurakuntayhtymän neljästä seurakunnasta. Seurakunta toimii Oulun kaupungin keskustan alueilla. Seurakunnassa on noin 16 000 jäsentä.
Oulun seurakunta sai tuomiokirkkoseurakunnan aseman vuonna 1900, kun hiippakunnan hallinto siirtyi Kuopiosta Ouluun.
Oulun tuomiokirkkoseurakunnan kirkkoherroina eli tuomiorovasteina ovat toimineet:
Mäkihypyn maailmancup 2016–2017
Mäkihypyn maailmancup 2016–2017 alkoi Suomen Kuusamossa 25. marraskuuta 2016 ja päättyi Slovenian Planicassa 26. maaliskuuta 2017.
Miesten kalenterissa oli 28 henkilökohtaista osakilpailua ja viisi joukkuekilpailua, naisilla oli 19 henkilökohtaista kilpailua. Kaudella järjestettiin myös ensimmäistä kertaa Norjan-kiertue, Raw Air.
Brynza
Brynza tai bryndza on lampaanmaidosta valmistettava suolainen juusto, jota syödään alkupalana ja käytetään ruoanvalmistuksessa lisänä ja täytteenä. Juusto on tunnettu etenkin Moldovassa, Romaniassa ja Slovakiassa.
Nicolas Dalby
Nicolas Dalby (s. 16. marraskuuta 1984 Hundested) on tanskalainen vapaaottelija. Hän on entinen Cage Warriorsin välisarjan mestari. Hän on otellut UFC:ssä vuodesta 2015 lähtien.
Dalby otteli ensi kerran vapaaottelussa amatööritasolla 2008, jolloin hän voitti Martin Johansenin toisessa erässä. Sittemmin maaliskuussa 2010 Dalby teki ammattilaisesiintymisensä. Hän voitti kamppailun Laurens-Jan Thijssenia vastaan kuristuksella kolmannessa erässä.
Dalby otteli ensimmäisen kerran Cage Warriorsissa maaliskuussa 2014. Hän pääsi ottelemaan heti ensimmäisessä kamppailussaan välisarjan mestaruudesta Sergei Churilovia vastaan. Dalby voitti mestaruuden teknisellä tyrmäyksellä neljännessä erässä. Marraskuussa 2014 Dalby puolusti ensimmäisen kerran välisarjan mestaruuttaan Mohsen Baharia vastaan. Viisieräinen kamppailu päättyi Dalbyn voittoon tuomariäänin.
Dalby siirtyi UFC:hen 2015 lyhyen, mutta menestyksekkään Cage Warriors uran jälkeen. Dalby otteli ensimmäisen kerran toukokuussa 2015 "" -tapahtumassa. Hän voitti avauskamppailunsa UFC:ssä Elizeu Zaleski dos Santosia vastaan hajaäänin.
Lokakuussa 2015 Dalby otteli toisen kamppailunsa UFC:ssä Darren Tillia vastaan. "" -tapahtumassa käyty kamppailu päättyi tasapeliin. Ottelu palkittiin Illan kamppailu bonuksella.
Kolmannen UFC-kamppailunsa Dalby kävi Zak Cummingsia vastaan, joka oli voittanut edellisen ottelunsa 43 sekunnissa teknisellä tyrmäyksellä. Kamppailu käytiin "" -tapahtumassa huhtikuussa 2016. Dalby hävisi kamppailun tuomariäänin. Dalbyn tappioputki jatkui, kun hän hävisi Peter Sobottalle tuomariäänin syyskuussa 2016.
Cage Warriors
European MMA
Fighter Gala
Dead Fish – päivä palkkatappajana
Dead Fish – päivä palkkatappajana () on vuonna 2005 ensi-iltansa saanut brittiläis-saksalainen toimintakomediaelokuva, jonka on ohjannut Charley Stadler. Elokuvan pääosia näyttelevät Gary Oldman, Andrew Lee Potts, Elena Anaya, Billy Zane ja Robert Carlyle. "Dead Fish – päivä palkkatappajana" perustuu Stadlerin ja Thomas Geigerin tarinaan, jonka pohjalta Adam Kreutner ja David Mitchell laativat elokuvan käsikirjoituksen. Elokuvan tuottivat David Bergstein, Matthias Deyle, Dan Maag ja Philip Schulz-Deyle.
"Dead Fish – päivä palkkatappajana" kuvattiin kokonaan Lontoossa 15 miljoonan dollarin budjetilla loppuvuodesta 2003. Elokuva sai ensi-iltansa Puolassa, Varsovan elokuvajuhlilla, 11. lokakuuta 2005. Suomessa elokuva ei saanut teatteriensi-iltaa, mutta Nordisk Film julkaisi elokuvan Suomessa DVD:lle 15. helmikuuta 2006.
Rauhallinen lukkoseppä Abe Klein (Andrew Lee Potts) joutuu toden teolla ponnistella selviytyäkseen elämänsä pahimmasta päivästä. Hänen espanjalaistyttöystävänsä Mimi (Elena Anaya) kertoo olevansa raskaana ja muuttaa Madridiin. Danny Devigne (Robert Carlyle) antaa Abelle 24 tuntia aikaa maksaa velkansa. Aben ja Lynchin (Gary Oldman), neuroottisen palkkamurhaajan, matkapuhelimet vaihtuvat vahingossa. Ainakin kaksi palkkatappajaa yrittää saada Aben hengiltä, ja hänet itse komennetaan tappamaan ”Dead Fish”.
Laboral Kutxa
Laboral Kutxa on espanjalainen osuuspankki. Se syntyi maaliskuussa 2012, kun Caja Laboral ja Ipar Kutxa ilmoittivat yhdistymisaikeistaan. Pankin pääkonttori sijaitsee Baskimaan Mondragónissa.
Äänekosken keskustan seisake
Äänekosken keskustan seisake () on lakkautettu rautatieliikennepaikka -radalla Äänekosken keskustan tuntumassa.
Äänekosken rautatieaseman sijaitessa kauempana tehtaiden kupeessa avattiin kauppalan seisake lähemmäksi keskustaa vuonna 1953, joskin koeliikennettä sille oli jo vuonna 1951. Vuosikymmenen puolivälissä seisakkeen viereen rakennettiin myös uusi linja-autoasema. Saarijärven suuntaan henkilöliikenne lopetettiin vuonna 1978, ja kokonaan seisake lakkautettiin Jyväskylän liikenteen loputtua vuonna 1987. Kevyen liikenteen tasoristeys portaineen korvattiin ylikulkusillalla 2000-luvulla linja-autoaseman paikalle rakennetun kauppakeskuksen valmistuttua.
Matkustajaliikenteen aloittamista uudelleen seisakkeelle on pohdittu; toistaiseksi sen ainoat käyttäjät ovat satunnaiset Keitele-Museon museojunat.
Sin (vuoden 2003 elokuva)
Sin (televisioesityksessä käytetty nimeä Kostajan ajojahti; ) on vuonna 2003 ensi-iltansa saanut yhdysvaltalainen toimintatrilleri, jonka on ohjannut Michael Stevens ja käsikirjoittanut Tim Willocks. Stevens ja Willocks myös tuottivat elokuvan David Leyrerin kanssa. "Sinin" pääosissa ovat Gary Oldman ja Ving Rhames.
"Sin" kuvattiin Los Angelesin kaupungissa Kaliforniassa ja Renon kaupungissa Nevadassa 6,5 miljoonan dollarin budjetilla. Singular Pictures oli elokuvan tuotantoyhtiönä. "Sin" julkaistiin useissa maissa suoraan videolle ja DVD:lle tai laitettiin televisiolevitykseen. Yhdysvalloissa Columbia Tristar julkaisi elokuvan DVD:lle 12. tammikuuta ja 3. helmikuuta 2004. Suomessa elokuvan julkaisi niin VHS:lle kuin DVD:llekin Universal Pictures Finland Oy vuonna 2003.
Murhatutkija Eddie Burns (Ving Rhames) on ollut Renon poliisissa 15 vuotta, mutta loukkaannuttuaan hän vetäytyi eläkkeelle. Burns lähtee kostoretkelle, kun hänen Kassie-sisarensa (Kerry Washington) siepataan, joukkoraiskataan ja hakataan. Syyllisten takana on psykopaattinen huume- ja pornopomo Charlie Strom (Gary Oldman), joka on Burnsille ennestään tuttu.
Yön eläimet
Yön eläimet () on vuonna 2016 ensi-iltansa saanut yhdysvaltalainen psykologinen jännityselokuva, jonka on ohjannut ja käsikirjoittanut Tom Ford. Se perustuu Austin Wrightin romaaniin "Tony and Susan" vuodelta 1993. Elokuvan pääosissa näyttelevät Amy Adams, Jake Gyllenhaal, Laura Linney, Aaron Taylor-Johnson, Michael Shannon, Isla Fisher ja Armie Hammer.
Elokuva sai ensi-iltansa Venetsian elokuvajuhlilla 2. syyskuuta 2016. Aaron Taylor-Johnson palkittiin roolistaan parhaan miessivuosan Golden Globella.
"Yön eläimet" on saanut kehuja elokuvakriitikoilta. Arvosteluja keräävä sivusto Rotten Tomatoes on laskenut elokuvalle pistemäärän 79 prosenttia, perusteena 34 arvostelua, joiden keskimääräinen arvosana on 7,4/10. Metacriticissä elokuvalla on 75 pistettä 100:sta, mikä merkitsee ”yleisiä kehuja”.
"Yön eläimet" palkittiin Venetsian elokuvajuhlilla tuomariston palkinnolla.
Canadan Sanomat
Canadan Sanomat oli Thunder Bayssa vuosina 2001–2012 ilmestynyt kanadansuomalainen sanomalehti.
Kun Thunder Bayssä ilmestynyt "Canadan Uutiset" lakkasi vuonna 2000, lehden entinen työntekijä Aarre Ertolahti perusti sen tilalle uuden lehden "Canadan Sanomat". Se ilmestyi aluksi kerran viikossa ja myöhemmin kahdesti kuukaudessa. Torontolaisen "Vapaan Sanan" kustannusyhtiö Vapaa Sana Press osti "Canadan Sanomat" vuonna 2005. Lehdet yhdistettiin Torontossa ilmestyväksi "Kanadan Sanomiksi" vuonna 2012.
Toronton Viikko Uutiset
Toronton Viikko Uutiset (vuodesta 1936 lähtien "Viikko Uutiset") oli Torontossa vuosina 1931–1937 ilmestynyt kanadansuomalainen sanomalehti.
Lehden julkaisija oli Paul Saarimäki, jonka isä Adiel (Aati) Saarimäki oli aikaisemmin julkaissut epäsäännöllisesti "Nuori Kanada" -nimistä lehteä. "Toronton Viikko Uutiset" oli pieni viikkolehti, jonka sisältö koostui etupäässä paikallisista uutisista ja mainoksista sekä Toronton suomalaisyhteisön kuulumisista. Poliittisesti lehti pyrki olemaan neutraali. Sen levikki lienee ollut tuhannen kappaleen tienoilla. Lukijakirjeiden perusteella "Viikko Uutisilla" oli levikkiä Toronton lisäksi myös Montrealissa sekä Timminsin ja South Porcupinen ”kultavyöhykkeellä”.
Lehti painettiin "Vapaan Sanan" kirjapainossa, jossa Saarimäki työskenteli latojana. "Vapaan Sanan" kustannusyhtiö osti "Viikko Uutiset" syksyllä 1937, jolloin lehti lopetettiin. Saarimäki ja "Viikko Uutisten" toimittaja Aarne Kuitunen siirrettiin samalla "Vapaan Sanan" toimitukseen.
Hatšapuri
Hatšapuri on georgialainen juustotäytteinen piiras.
Hatšapurin alkuperästä ei ole varmuutta. Yhden teorian mukaan se on kehittynyt roomalaisten sotilaiden mukanaan tuomasta pizzan edeltäjästä. Euroopassa ei vielä tuohon aikaan ollut tomaatteja, joten pizzan alkumuoto on saattanut koostua leivästä ja juustosta hieman hatšapurin tapaan. Vuonna 2009 järjestetyn kyselyn mukaan 88 % georgialaisista pitää hatšapuria pizzaa parempana.
Georgian eri alueilla valmistetaan eri tyylisiä hatšapureja. Esimerkiksi imeretiläistä hatšapuria kutsutaan nimellä "Imeruli", svanetialaista "kubdari" ja samegrelolaista "Megruli". Valmistettaessa käytettävät raaka-aineet vaihtelevat hieman tyylistä riippuen. Hatšapurin pääraaka-aineet ovat jauhot, juusto, voi, kananamuna, maito ja hiiva. Taikina on jogurtti- tai hapankermapohjainen. Täytteeseen käytetään suolajuustoja, kananmunia ja voita. Piiras on perinteisesti paistettu valurautaisella paistinpannulla.
Dorothy M. Johnson
Dorothy Marie Johnson (19. joulukuuta 1905 McGregor, Iowa, Yhdysvallat – 11. marraskuuta 1984 Missoula, Montana, Yhdysvallat) oli yhdysvaltalainen kirjailija, jonka tunnetuinta tuotantoa ovat lännennovellit.
Dorothy Marie Johnson oli Lester Eugene Johnsonin ja Mary Louisa Barlowin ainoa tytär. Pian hänen syntymänsä jälkeen perhe muutti Montanaan.
Hän alkoi kirjoittaa työkseen samalla kun hän kävi Whitefish High Schoolia. Hän työskenteli The Daily Inter Laken paikallistoimittajana Kalispellissa Montanassa. Ennen lyhyttä avioliittoaan hän opiskeli collegessa englannin kieltä ja kirjallisuutta.
Johnsonin kirjallinen ura alkoi 1930-luvulla, jolloin hän myi ensimmäisen lehtiartikkelinsa The Saturday Evening Postiin. Hänen novellinsa "Beulah Bunny" ilmestyi 1935, ja sitä seurasi kolme muuta. Kirjallinen työ keskeytyi toiseen maailmansotaan, kun hän työskenteli ilmavalvonnassa. Tunnetuimmat lännennovellinsa hän kirjoitti sodan päätyttyä. Merkittäviä elokuvia tehtiin myöhemmin kolmesta, nimittäin novelleista "A Man Called Horse" (1950), "The Man Who Shot Liberty Valance" (1953) ja "The Hanging Tree" (1957).
Johnson opetti 1956-1960 luovaa kirjoittamista Montanan yliopistossa Missoulassa, josta hän itse oli valmistunut 1928. Ennen virkakauttaan ja sen aikana hän kirjoitti runsaasti artikkeleita ja novelleja useisiin aikakauslehtiin. Usein ne perustuivat entisajan lännessä eläneiden henkilöiden, intiaanien ja hänen omassa työssään tapaamiensa henkilöiden haastatteluihin.
Johnson oli ylpeä pärjäämisestään omillaan epäonnistuneen nuoruuden avioliittonsa jälkeen. Hän sanoi että hänen hautakiveensä olisi kirjoitettava "Paid In Full." Hänen hautansa on Whitefishin hautausmaalla Montanassa, ja siinä lukee vain "PAID". Hän oli kuollessaan 78-vuotias.
Aino Kivenmäki
Aino Kivenmäki (s. 18. huhtikuuta 1996) on suomalainen kestävyysjuoksija. Hän edustaa Kuortaneen Kuntoa.
Kivenmäki voitti 5 000 metrin juoksun alle 23-vuotiaiden Suomen- ja Pohjoismaiden-mestaruuden 2016 sekä maastojuoksun alle 23-vuotiaiden Suomen-mestaruuden 2017. Hän on saavuttanut 17–22-vuotiaiden sarjoissa SM-mitaleja myös 1 500 ja 3 000 metrin juoksuissa ja 1 500 metrin estejuoksussa sekä voittanut 3 × 800 metrin viestin 17-vuotiaiden Suomen-mestaruuden Kuortaneen Kunnon joukkueessa 2012.
Kivenmäki on sijoittunut Kalevan kisoissa parhaimmillaan neljänneksi 5 000 metrillä 2016. Ensimmäisessä aikuisten Suomi–Ruotsi-maaottelussaan 2016 hän sijoittui 5 000 metrillä viidenneksi ennätysajallaan 17.04,02. Sisäratojen SM-kilpailuissa Jyväskylässä 2017 hän sai pronssia 3 000 metrillä ennätyksellään 9.48,00.
Aino Kivenmäki on kestävyysjuoksija Johanna Peiposen serkku.
Pippurimylly (ravintola)
Pippurimylly on Turun Martin kaupunginosassa vuodesta 1974 toiminut bistrotyyppinen ruokaravintola. Kun vuotta aiemmin perustettu Kaskenahde on muuttunut Kaskis-ravintolaksi ja vuotta myöhemmin perustettu pizzeria Dennis vaihtanut omistajaa ja konseptia, Pippurimylly on Turun vanhimpia yhä alkuperäisellä konseptilla toimivia ravintoloita Tähti-Baarin (1971) ja Brahen Kellarin (1967) ohella.
Pippurimyllyn avasivat 18. heinäkuuta 1974 helsinkiläiset Osmo ja Helena Ravantti teininuorison suosiossa olleen keskiolutbaari Martinexin tiloihin Stålarminkatu 2:een.
Pippurimyllyn ranskalaiseen keittiöön pohjautuva ruokalista on ollut pitkälti sama läpi vuosikymmenten. Tunnetuimpia annoksia ovat pihvit, kuten ravintolan nimikkopihvi, muunnelma pippuripihvistä. Myös pizzat tulivat Turussa ensimmäisinä listalle Pippurimyllyssä. Kaarevakattoinen ravintolasali seinille kerättyine taidenäyttelyjulisteineen on sekin pidetty lähes alkuperäisasussaan.
Ravintolan nimen keksi Ravanttien perhetuttu, Marimekon perustaja Armi Ratia. Hän myös lahjoitti ravintolalle kultaisen pippurimyllyn, joka on ollut näkyvillä ravintolasalissa.
Pippurimylly on yhä yksi useimmin suositelluista ravintoloista Turun keskustan ulkopuolella.
Pippurimyllyn alakerrassa toimii samojen omistajien pubimaisempi ravintola Hugo, joka avattiin 1993. Ravantin perheen muita ravintoloita ovat Läntisellä Pitkälläkadulla vuodesta 2004 toiminut Kerttu, Läntisen Rantakadun loppupäässä toimivat Rantakerttu ja Hunsvotti sekä Humalistonkadun ja Ratapihankadun kulman Cup & Pint. Kaikki ovat hieman keskustan ulkopuolella toimivia kortteliravintoloita. 1980-luvulla Ravantit pitivät Kiinanmyllynkadulla Pikkumylläriä ja Eerikinkatu 16:ssa Mylläri-Mattia. Ravintoloita hoitaa nyt Ravantin perheen toinen sukupolvi.
Brahen Kellari
Brahen Kellari on Turun keskustassa Puolalankadulla vuodesta 1967 toiminut Turun vanhin kellariravintola. Vuonna 1888 rakennetussa talossa sijaitsevassa ravintolassa on 110 asiakaspaikkaa, ja sen on vuodesta 1997 omistanut Hessu Martikainen.
Brahen Kellarissa on järjestetty pimeydessä nautittavia illallisia.
Samaan yritykseen nimeltä Mar-La Ravintolat Oy kuuluu läheisellä Yliopistonkadun kävelykadulla toimiva Café Brahe.
Fis-duuriasteikko
Fis-duuriasteikko on Fisistä alkava sävelasteikko, johon kuuluvat sävelet Fis, Gis, Ais, H, Cis, Dis, Eis ja Fis. Fis-duurin rinnakkaissävellaji on dis-molli ja muunnossävellaji on fis-molli. Fis-duurin subdominanttisointu on H-duurisointu ja dominanttisointu on Cis-duurisointu.
Fis-duuri on yksi harvimmin käytettyjä sävellajeista. Se mielletään usein vaikeaksi soittaa, koska siinä on kuusi ylennystä. Fis-duuria vastaa enharmonisesti Ges-duuri, jossa on kuusi alennusta.
Q (täsmennyssivu)
Q voi viitata esimerkiksi seuraaviin:
3,5-dikloorianiliini
3,5-dikloorianiliini (CHNCl) on aniliinin kloorattuihin johdannaisiin kuuluva aromaattinen orgaaninen yhdiste. Yhdistettä voidaan käyttää orgaanisen kemian synteeseissä muun muassa maatalouskemikaalien valmistamiseen.
Huoneenlämpötilassa 3,5-dikloorianiliini on valkoista tai kellertävää kiteistä ainetta. Yhdiste liukenee vain niukasti veteen, mutta paremmin esimerkiksi etanoliin.
3,5-dikloorianiliinia valmistetaan m-diklooribentseenin ja ammoniakin välisellä reaktiolla. Yhdistettä käytetään fungisidien kuten iprodionin, klotsolinaatin, prosymidonin ja vinklotsoliinin valmistamiseen.
Fitchburgin Sanomat
Fitchburgin Sanomat (vuodesta 1938 lähtien "Viikkolehti") oli Massachusettsin Fitchburgissa vuosina 1930–1938 ilmestynyt amerikansuomalainen sanomalehti.
"Fitchburgin Sanomat" oli pieni viikkolehti, jota julkaisi paikallisen Kansalliskirkon seurakunnan pastori Matti Anttonen. Vuonna 1938 lehti myytiin Jallu Honkoselle, joka muutti sen nimeksi "Viikkolehti". Seuraavana vuonna sen osti "Raivaajan" kustannusyhtiö.
Magna Carta Holy Grail
Magna Carta Holy Grail (myös muodoissa Magna Carta... Holy Grail ja Magna Carta: Holy Grail) on vuonna 2013 julkaistu Jay Z:n kahdestoista (12.) studioalbumi. Se oli aluksi ladattavissa ilmaiseksi, ja tuli myyntiin albumin muodossa neljä päivää myöhemmin, 8. heinäkuuta 2013. Albumilla vierailevat Nas, Justin Timberlake, Rick Ross, Beyoncé ja Frank Ocean. Albumia promotoitiin Samsungin esittämillä mainoksilla.
”Magna Carta Holy Grail” sai kriitikoilta kehnon vastaanoton; monet eivät pitäneet albumin teemasta, toisten mukaan albumin kappaleet toistivat itseään liikaa. Tästä huolimatta albumi menestyi yleisön keskuudessa hyvin, ja oli Yhdysvalloissa Billboard 200 -listan ykkösenä. Lisäksi se oli ykkösenä myös Kanadan, Sveitsin ja Britannian singlelistoilla, toisena Australian singlelistalla sekä Suomen virallisen listan sijalla 17.
Albumi on myynyt Yhdysvalloissa 2× platinaa (2 milj. kpl), Kanadassa platinaa (80 000 kpl) ja Isossa-Britanniassa kultaa (100 000 kpl).
”Magna Carta Holy Grail” oli 2014 Billboard Music Awardsissa ehdolla parhaaksi rap-albumiksi.Bonuskappaleet:
Idän Uutiset
Idän Uutiset oli Massachusettsin Worcesterissa ja Fitchburgissa vuosina 1896–1899 ilmestynyt amerikansuomalainen sanomalehti.
"Idän Uutiset" perustettiin Worcesterissa samaan aikaan ja saman yhtiön toimesta kuin ruotsinkielinen "Finska Amerikanaren". Molempia lehtiä toimitti aluksi J. W. Lähde. Sittemmin "Idän Uutisten" toimittajana työskenteli Victor Vitikka ja hänen kuolemansa jälkeen jälleen Lähde. Vuoden 1897 lopussa lehti siirrettiin Fitchburgiin, jossa se ilmestyi kerran viikossa noin 1500 kappaleen painoksena. Vuonna 1899 sen osti myöhemmin "Pohjan Tähteä" julkaissut kauppias Aleksi Heisson.
The Greatest Hit
The Greatest Hit on norjalaisen laulajan Annien esikoissingle, joka julkaistiin vuonna 1999. Kappale koostuu Madonnan vuoden 1982 kappaleen ”Everybody” sampleista, ja sen on sanoittanut Annie. Kappale julkaistiin myös Annien esikoisalbumilla "Anniemal".
Kirsi Kainulainen
Kirsi Kainulainen (s. 23. marraskuuta 1985 Iisalmi) on suomalainen ratamoottoripyöräilijä. Kainulainen on ajanut soolona sekä jäällä että radalla ja vuosina 2015–2017 sivuvaunuluokassa Pekka Päivärinnan matkustajana eli ”purkkiorjana”.
Kainulainen teki vuonna 2015 historiaa voittamalla MM-pronssia ensimmäisenä naisena ratamoottoripyöräilyssä sivuvaunuluokassa Pekka Päivärinnan kanssa.
Kaudella 2016 hän teki niin ikään historiaa voittamalla ensimmäisenä naisena MM-osakilpailun moottoripyöräilyssä miesten kanssa samassa sarjassa Unkarin osakilpailun sivuvaunuluokassa sekä voittamalla kauden 2016 ratamoottoripyöräilyn sivuvaunuluokan maailmanmestaruuden Pekka Päivärinnan kanssa.
Soololuokissa Kainulainen on ajanut radalla SM-, PM- ja EM-tasolla luokissa 125 cc ja 600 cc. Hän on menestynyt myös jääradalla kansallisella tasolla sekä soololla eri luokissa että sivuvaunuluokassa Päivärinnan kanssa.
Jewish Encyclopedia
Jewish Encyclopedia on alun perin vuosina 1901–1906 julkaistu ja 1960-luvulla uudelleen painettu juutalaisuutta käsittelevä tietosanakirja, joka sisältää yli 15 000 artikkelia. Se on täten Encyclopaedia Judaican ohella tärkeimpiä juutalaisuutta käsitteleviä lähdeteoksia. Nykyisin teos kuuluu public domainiin. Se on saatavilla useilla Internet-sivustoilla, joista huomattavimpia ovat jewishencyclopedia.com ja Internet Archive.
Kirjan koko nimi on "The Jewish Encyclopedia: A Descriptive Record of the History, Religion, Literature, and Customs of the Jewish People from the Earliest Times to the Present Day"'.
Otto Collin
Otto Collin (22. joulukuuta 1850 Hämeenlinna – 13. heinäkuuta 1924 Hämeenlinna) oli suomalainen opettaja, eläin- ja kasvitieteen harrastaja ja tunnettu originelli joka saattoi kulkea kaupungilla kesähelteelläkin turkki päällä.
Collinin vanhemmat olivat raatimies Karl Johan Collin (1804–1873) ja Johanna Karolina Laurentz (1819–1881). Hän pääsi ylioppilaaksi Hämeenlinnan lukiosta 1870 ja valmistui Helsingin yliopistosta filosofian kandidaatiksi ja maisteriksi 1873. Collin toimi Hämeenlinnan normaalilyseon ja Hämeenlinnan lyseon luonnonhistorian, matematiikan ja kaunokirjallisuuden kollegana 1878–1890. Collin erotettiin vuonna 1890 opettajan virasta oppilaiden moraalin turmelemisesta syytettynä. Hämeenlinnan lyseossa oppilaana olleen Eino Leinon muistelmien mukaan hän oli kertonut pojille murrosiän vaaroista. Myöhemmin Collin oli painoasiamiehenä Hämeenlinnassa 1902–1905 ja vastasi sanomalehtien ennakkosensuurista.
Collin on haudattu Hämeenlinnan Ahveniston hautausmaalle.
Gragnano
Gragnano on kunta Etelä-Italiassa Napolin metropolikaupungissa Campanian alueella. Se sijaitsee noin 30 kilometriä Napolista kaakkoon. Gragnano tunnetaan pastakaupunkina, "Città della Pasta".
Pastan ja erityisesti makaronin valmistus teki Gragnanosta tunnetun 1500- ja 1600-luvuilla. Varsinainen kulta-aika pastanvalmistuksella oli 1800-luvulla. Tuolloin pastanvalmistus oli vielä käsityötä. Pasta kuivattiin kaupungin pääkadun varrella. Pasta tarvitsi kuivuakseen valoa ja lämpöä. Kaupungin arkkitehdit olivat tämän takia määränneet taloille suurimman korkeuden, jota ei saanut ylittää, ettei pastan saama auringonvalo estyisi. Toisen maailmansodan jälkeen kansainvälinen kilpailu alkoi heikentää Gragnanon pastan menekkiä.